《折槛行》
清代·彭绍宗

阴薶六幕昏如织，沈沈不醒日无色。神珠辟雾犀辟尘，冥搜海岳苦难得。

雄虺腾云掉九首，㹞㹞乳虎愁生翼。白昼纵横狎罔两，帝关欲叩羌敢测。

砉然一击晶宇开，震爚精光荡环蚀。瑶花恣春浑烂缦，天魔旋舞迷终极。

瀛壶火齐木难多，宝气翻空烧成墨。毛举爬搔等閒事，电掣霆飞乃惊殛。

盖高属耳真聪睿，鉴诉虮臣剖胸臆。华盖周遭拱卫森，四顾台衡离差忒。

昨闻王良鞭骑驷，今见中台朗司直。吁嗟丘貉百年身，钟漏纷縜亦云惑。

愿弹柱后惠文冠，衮补都规仲山职。

作者简介：彭绍宗，字印根，一字栎隐，湘阴人。光绪癸卯进士，官度支部主事。